Document ID: 31998R0448

31998R0448
L 058/1
SLUŽBENI LIST EUROPSKE UNIJE
16.02.1998.
UREDBA VIJEĆA (EZ) br. 448/98
od 16. veljače 1998.
o dopuni i izmjeni Uredbe (EZ) br. 2223/96 s obzirom na alociranje Usluga financijskog posredovanja indirektno mjerenih (UFPIM) unutar Europskog sustava nacionalnih i regionalnih računa (ESA)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 213.,
uzimajući u obzir nacrt Uredbe koji je podnijela Komisija (1),
uzimajući u obzir mišljenje Europskog parlamenta (2),
uzimajući u obzir mišljenje Europskog monetarnog instituta (3),
budući da Uredba Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (4) sadrži referentni okvir zajedničkih standarda, definicija, klasifikacija i računovodstvenih pravila za izradu računa država članica za statističke potrebe Europske zajednice kako bi se postigla usporedivost između država članica;
budući da članak 2. stavak 3. Uredbe (EZ) br. 2223/96 propisuje da se odluka o alociranju Usluga financijskog posredovanja indirektno mjerenih (UFPIM) donosi najkasnije do 31. prosinca 1997.;
budući da rješenje problema alociranja UFPIM-a pridonosi velikom poboljšanju u metodologiji ESA-e i točnijoj usporedbi razine bruto domaćeg proizvoda (BDP) unutar Europske unije;
budući da je cilj ove Uredbe uvesti načelo alociranja UFPIM-a i detaljna pravila njegove primjene;
budući da se učinkovitost alociranja UFPIM-a i detaljna pravila njegove primjene moraju ocijeniti putem izračuna koje provode države članice u skladu s pokusnim metodama opisanim u Prilogu III. ovoj Uredbi, a tijekom pokusnog razdoblja koje je dovoljno dugo da se može ispitati donosi li takvo alociranje pouzdanije rezultate za ispravno mjerenje određene ekonomske aktivnosti od trenutnog neraspoređivanja;
budući da je prikladno da Komisija na temelju izračuna provedenih tijekom pokusnog razdoblja, dostavi izvješća o ocjeni kvalitete podataka, a posebno o njihovoj raspoloživosti te kvalitativnu i kvantitativnu analizu vremenske stabilnosti i osjetljivosti rezultata s obzirom na različite pokusne metode;
budući da je prikladno da se u slučaju pozitivne ocjene pouzdanosti dobivenih rezultata Komisija odluči o najprikladnijoj metodi za alociranje UFPIM-a;
budući da je prikladno, da u slučaju da pokusne metode ne donesu pouzdanije rezultate za točno mjerenje određene ekonomske aktivnosti od postojećeg nealociranja, Komisija podnosi Vijeću odgovarajući prijedlog za izmjenu Uredbe (EZ) br. 2223/96;
budući da je prikladno da odluku o alociranju UFPIM-a za uspostavu BNP-a korištenog za potrebe proračuna Zajednice i za vlastita sredstva jednoglasno donosi Vijeće na prijedlog Komisije;
budući da je prikladno da se UFPIM ne rasporedi za potrebe drugih politika Zajednice dok Komisija ne odluči koja metoda se primjenjuje za alociranje UFPIM-a u slučaju da su dobiveni rezultati ocijenjeni pouzdanijima;
budući da se u skladu s načelom supsidijarnosti ciljevi ove Uredbe mogu bolje postići na razini Zajednice nego na razini država članica jer samo Komisija može koordinirati potrebno usklađivanje statističkih metoda za izračun i alociranje UFPIM-a na razini Zajednice; budući da, međutim, izračun i samo alociranje kao i infrastrukturu potrebnu za nadziranje primjene metoda organiziraju države članice; budući da je stoga potrebno propisati da nadležna državna tijela imaju pristup svim raspoloživim podacima na nacionalnoj razini;
budući da se posavjetovalo s Odborom za statističke programe Europskih zajednica osnovanim Odlukom 89/382/EEZ, Euratom (5) i Odborom za monetarnu, financijsku i platnobilančnu statistiku osnovanim Odlukom 91/115/EEZ (6), u skladu s člankom 3. svake od gore navedenih Odluka,
DONIJELO JE OVU UREDBU:
Članak 1.
Svrha
1. Svrha je ove Uredbe korištenjem pouzdane metodologije uvesti načelo, opisano u Prilogu I. Prilogu A Uredbi (EZ) br. 2223/96, za alociranje usluga financijskog posredovanja indirektno mjerenih (UFPIM).
2. U tu svrhu, prilozi I. i II. Prilogu A Uredbi (EZ) br. 2223/96 mijenjaju se u skladu s prilozima I. i II. ovoj Uredbi.
Članak 2.
Metode
1. Tijekom pokusnog razdoblja opisanog u članku 4. države članice provode izračune u skladu s metodama opisanim u Prilogu III. ovoj Uredbi.
2. U skladu s člankom 5., na temelju ocjene rezultata ovih izračuna donosi se odluka o metodi primjene za alociranje UFPIM-a.
Članak 3.
Sredstva
1. Države članice osiguravaju da se potrebni podaci ili odgovarajuće procjene za provođenje navedenih izračuna odmah stave na raspolaganje državnim tijelima nadležnim za provođenje izračuna iz članka 2. stavka 1.
2. Državno tijelo nadležno je za prikupljanje dodatnih podataka koje smatra potrebnim za izračun.
Članak 4.
Podnošenje rezultata izračuna tijekom pokusnog razdoblja
Države članice Komisiji podnose rezultate izračuna navedenog u članku 2. stavku 1., u skladu sa sljedećim planom:
Rezultati za kalendarske godine 1995., 1996., 1997. i 1998. podnose se najkasnije do 1. studenoga 1999.
Rezultati za kalendarsku godinu 1999. kao i revidirani rezultati za kalendarske godine 1995., 1996., 1997. i 1998. podnose se najkasnije do 1. studenoga 2000.
Rezultati za kalendarsku godinu 2000. kao i revidirani rezultati za kalendarske godine 1995., 1996., 1997., 1998. i 1999. podnose se najkasnije do 1. studenoga 2001.
Prve procjene za kalendarsku godinu 2001. kao i revidirani rezultati za kalendarske godine 1995., 1996., 1997., 1998., 1999. i 2000. podnose se najkasnije do 30. travnja 2002.
Članak 5.
Ocjena rezultata
1. Komisija na temelju rezultata iz članka 4. nakon savjetovanja s Odborom za statistički program podnosi Europskom parlamentu i Vijeću prije 31. prosinca 2000. srednjoročno izvješće, a prije 1. srpnja 2002. završno izvješće o ocjeni, a koje sadrži kvalitativnu i kvantitativnu analizu posljedica pokusnih metoda za alociranje i izračun UFPIM-a, kako je opisano u Prilogu III.
2. U skladu s postupkom iz članka 7., Komisija usvaja potrebne mjere za primjenu ove Uredbe uključujući mjere za pojašnjenje i poboljšanje pokusnih metoda opisanih u Prilogu III.
3. Nakon savjetovanja s Odborom za monetarnu, financijsku i platnobilančnu statistiku, a u skladu s postupkom iz članka 7., Komisija prije 31. prosinca 2002. usvaja metodu za alociranje UFPIM-a u slučaju da su nalazi završnog izvješća o ocjeni pouzdanosti rezultata dobivenih tijekom pokusnog razdoblja pozitivni.
4. U slučaju da Komisija u svojem završnom izvješću o ocjeni iz stavka 1. ocijeni da nijedna pokusna metoda za alociranje UFPIM-a nije pouzdanija za mjerenje ekonomske aktivnosti od postojećeg neraspoređivanja, Komisija, ako je potrebno, podnosi odgovarajući prijedlog Vijeću za izmjene Uredbe (EZ) br. 2223/96.
Članak 6.
Dostava Komisiji
Od 1. siječnja 2003. države članice kao dio tablica navedenih u članku 3. Uredbe (EZ) br. 2223/96 Komisiji dostavljaju rezultate izračuna dobivene u skladu s ovom Uredbom.
Članak 7.
Postupak
1. Komisiji pomaže Odbor za statistički program, dalje u tekstu „Odbor”.
2. Predstavnik Komisije podnosi Odboru nacrt mjera koje je potrebno poduzeti. Odbor daje svoje mišljenje o nacrtu u roku koji predsjednik može utvrditi ovisno o hitnosti predmeta.
Mišljenje se donosi većinom utvrđenom u članku 148. stavku 2. Ugovora o osnivanju Europske zajednice u slučaju odluka koje Vijeće mora usvojiti na prijedlog Komisije. Glasovi predstavnika država članica unutar Odbora ponderiraju se na način određen u tom članku. Predsjednik ne glasuje.
3.
(a)
Komisija usvaja predviđene mjere ako su one u skladu s mišljenjem Odbora.
(b)
Ako predviđene mjere nisu u skladu s mišljenjem Odbora ili ako nije dano nikakvo mišljenje, Komisija bez odgađanja Vijeću podnosi prijedlog koji se odnosi na mjere koje je potrebno poduzeti. Vijeće odlučuje kvalificiranom većinom.
Ako Vijeće nakon isteka razdoblja od tri mjeseca ne donese odluku, predložene mjere usvaja Komisija.
Članak 8.
Odstupanja
Odstupajući od ove Uredbe:
1.
Vijeće na prijedlog Komisije jednoglasno donosi odluku o alociranju UFPIM-a radi uspostave BNP-a korištenog za potrebe proračuna Zajednice i za vlastita sredstva.
2.
UFPIM se ne raspoređuje za potrebe ostalih politika Zajednice sve dok Komisija ne usvoji metodu koja se koristi za alociranje UFPIM-a u skladu s člankom 5. stavkom 3.
Članak 9.
Završne odredbe
Ova Uredba stupa na snagu na dan objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. veljače 1998.

Labels: 2
12
4
19